Arkitekter i kø for å få tegne ny turisthytte
- Vi har registrert interesse fra 67 arkitektkontor, forteller assisterende generalsekretær i Den Norske Turistforening (DNT), Anne Mari Aamelfot Hjelle, til Sogn Avis. Til VG sier Aamelfot Hjelle at mange kjente og store arkitektfirmaer har meldt sin interesse for å tegne den nye Tungestølshytta, i tillegg til en rekke mindre. Også arkitekter i Danmark og Sverige vil delta i konkurransen. - Interessen er kjempestor, og det virker som om dette er et drømmeoppdrag for mange arkitekter. Nå skal vi velge ut tre firmaer som skal konkurrere om å få oppdraget, sier hun. Åpning i 2017 Den kjente DNT-hytta på Tungestølen ble rasert da orkanen Dagmar herjet på Vestlandet 1. juledag 2011. - Vi har godt håp om å gjenåpne hytta i 2017, sier Aamelfot Hjelle. Hun tror det er flere årsaker til at det er så stor interesse for å tegne hytta. - Tungestølen er unikt. Naturen er fantastisk, med breer overalt og mye vann. At den tidligere hytta ble tatt av en storm, og dramatikken rundt det, er også noe mange arkitekter formulerer noe rundt. Nye og moderne hytter De siste årene har turistforeningen bygget flere nye hytter med et svært moderne arkitektonisk uttrykk. I fjor åpnet DNT hytte nummer 500, Rabothytta i Nordland, som av flere er karakterisert som foreningens råeste turisthytte. Aamelfot Hjelle tror arkitektene ser mange spennende utfordringer med å bygge en slik hytte i fjellheimen. Skal bli et forbilde - Vi ønsker at dette skal bli et forbilde for hvordan man skal bygge hytter i fremtiden. Den må være tilpasset naturen og klimaet, og den må kunne tåle uvær. Det er ikke strøm i området, og de energimessige utfordringene er også utfordrende og spennende. Det er Luster turlag som blir eier av den nye hytta. Aamelfot Hjelle har ansvar for prosjekteringen på privat basis. - Vi er veldig glade for den positive holdningen vi har møtt i kommunen og blant grunneierne, sier hun.
Norske og utenlandske arkitekter står i kø for å få tegne turistforeningens nye turisthytte i Luster i Sogn og Fjordane.